فالنتينا تريشكوفا

فالنتينا تريشكوفا (Valentina Tereshkova) (6 مارس 1937 -) رائدة فضاء روسية

 نشأتها 
اتولدت فالنتينا تريشكوفا يوم 6 مارس 1937 فى قرية بولشويا ماسلينيكوفا باقليم ياروسلافل فى روسيا ، و كانت اول ست تطير للفضاء الخارجى وهى الست الوحيدة اللى عملت طيران فضائى منفرد من غير طاقم .

بعدما خلصت فالنتينا تريشكوفا دراستها الثانوية ، اشتغلت فى مصنع للاطارات و بعد كده درست الهندسة وكمان اتدربت على القفز بالمظلات . وتم اختيارها مع اربعة من زميلاتها وهما : تتيانا كوزنتسوفا و ارينا سولويوفا و زهانا يركينا و فالنتينا بونومريفا من 400 واحدة قدموا علشان يبقوا رائدات فضاء .
فى يوم 16 يونيه 1963 طارت فالنتينا تريشكوفا على المركبة الفضائية فوستوك 6 للفضاء الخارجى ، واتسجل طيرانها ده فى التاريخ بأنها اول ست تطير للفضاء الخارجى . و فى يوم 3 نوفمبر 1963 اتجوزت زميلها رائد الفضاء الروسى اندريان نيكولايف ، و فى يوم 8 يونيه 1964 خلفت بنتها الوحيدة الينا .

 حياتها السياسية 
اتولت فالنتينا تريشكوفا مناصب سياسية ، وهى:

 عضو المجلس الاعلى للاتحاد السوفيتى من سنة 1966 لغاية سنة 1974
 عضو الديوان الرئاسى للاتحاد السوفيتى من سنة 1974 لغاية سنة 1989
 عضو اللجنة المركزية للحزب الشيوعى من سنة 1969 لغاية سنة 1991

فى سنة 1997 وصلت فالنتينا تريشكوفا لسن 60 سنة وتم احالتها على المعاش بقرار من الرئيس الروسى وقتها الراحل بوريس يلتسن .

 الأوسمة اللى خدتها 
فالنتينا تريشكوفا خدت أوسمة كتيرة أهمها وسام بطل الاتحاد السوفيتى اللى منحه ليها الرئيس السوفيتى الراحل نيكيتا خروتشوف يوم 22 يونيه 1963 تكريما ليها بعد رحلتها التاريخية للفضاء الخارجى .

 مصادر 

 لينكات برانيه 


تصنيف:رائدات فضاء
تصنيف:رواد فضاء روس
تصنيف:ستات عسكريات
تصنيف:عسكريين روس
تصنيف:سياسيين روس